《晚由月湖出大江顺风抵瓜州宿》
清代·孙衣言

枯芦鸣萧萧，布帆使其半。腾波渺长空，激箭失近岸。

焦山金碧城，回首犹照烂。云表妙高台，楼观屹霄汉。

南徐树若浮，北固青欲断。恋奇目无留，回睇神屡眩。

渺焉千里轻，安得凌汗漫。落帆向渡头，镫火瓜洲宴。

作者简介：（1814—1894）浙江瑞安人，字劭闻，号琴西。道光三十年进士。授编修。光绪间，官至太仆寺卿。寻以疾乞归。生平努力搜辑乡邦文献，刻《永嘉丛书》，筑玉海楼以藏书。有《逊学斋诗文钞》。